«Си адэ-анэр полицэм щолажьэ»
Республикэм щекIуэкIа «Си адэ-анэр полицэм щолажьэ» сурэт зэпеуэм кърикIуахэр КъБР-м щыIэ МВД-м щызэхалъхьэжащ. Абы хэтащ илъэси 6 — 12 ныбжьым ит сабий 60-м щIигъу.
НыбжьыщIэхэм я IэдакъэщIэкIхэм я нэхъыбэм хэплъагъуэрт художественнэ композицэ нэщIыса икIи нэхъыфIыр къыхэпхыныр тынштэкъым. Сурэтхэм, абыхэм нэгъуэщIу уеджэфынукъым, къыщыгъэ-лъэгъуар лэжьыгъэм пэрыт полицейхэрт. Зым къытощ гъуэгу-плъыр къулыкъум и лэжьакIуэхэр, адрейм — полицэм и участковэм къызэхекIухь и нэIэм щIэт щIыпIэр.
Куэдрэ зэчэнджэща, я Iуэху еплъыкIэхэмкIэ зэхъуэжа нэужь, япэ увыпIэр лъагъэсащ илъэси 6 зи ныбжь, Налшык къалэ дэт «Улыбка» сабий сад №73-м и гъэсэн Уэщхъун Темырлан. Щхьэлыкъуэ къуажэм дэт курыт еджапIэ №2-м щIэс Бзабзэ Мухьэмэд (илъэси 9) етIуанэ хъуащ. Май къалэм и курыт школ №5-м кIуэ Дзэгъэл Кристинэ (илъэс 12) ещанэ увыпIэр къихьащ.
Къэрал кIуэцI IуэхухэмкIэ министерствэу КъБР-м щыIэм и пресс-IуэхущIапIэм щыгъуазэ дызэрищIамкIэ, сурэт зэпеуэм дихьэхар сабийхэм я закъуэкъым, атIэ балигъхэми абы гулъытэ хуащIащ.
Дыгулыбгъу Жануэс.
